b'\n_START_ARTICLE_\nZaviralec ksantin-oksidaze\n_START_PARAGRAPH_\nZaviralec ksantin-oksidaze je vsaka snov, ki zavira delovanje encima ksantin-oksidaza, udele\xc5\xbeenega v presnovi purinov. Pri ljudeh zaviranje ksantin-oksidaze zmanj\xc5\xa1a nastajanje se\xc4\x8dne kisline, zato se dolo\xc4\x8dene u\xc4\x8dinkovine iz te skupine uporabljajo pri zdravljenju hiperurikemije in sorodnih zdravstvenih stanj, na primer putike.\n_START_SECTION_\nPredstavniki\n_START_PARAGRAPH_\nZaviralci ksantin-oksidaze so dveh vrst: analogi purina in druge snovi. Analogi purina so alopurinol, oksipurinol, in tisopurin. Med druge snovi uvr\xc5\xa1\xc4\x8damo febuksostat ter inozitole (fiti\xc4\x8dno kislino in mio-inozitol)._NEWLINE_V poskusih in vitro ali na \xc5\xbeivalskih modelih so zaviralno delovanje na ksantin-oksidazo pokazali tudi \xc5\xa1tevilni naravni produkti, na primer flavonoidi iz razli\xc4\x8dnih vrst sadja in zelenjave, npr. kemferol, miricetin in kvercetin. Na splo\xc5\xa1no velja, da delujejo zaviralno na ksantin-oksidazo planarni flavoni in flavonoli s hidroksilno skupino na polo\xc5\xbeaju 7. Pri mi\xc5\xa1ih je zaviralno delovanje pokazalo tudi di\xc5\xa1avno olje iz cimetovca vrste Cinnamomum osmophloeum. Na podganah so dokazali, da inhibira ta encim tudi zadelavina (propolis) iz dolo\xc4\x8denih virov, vendar sestavine, ki je odgovorna za to delovanje, niso identificirali in tudi ni znano, ali zadelavina na splo\xc5\xa1no izkazuje ta u\xc4\x8dinek.'